b'\n_START_ARTICLE_\nBj\xc3\xb8rnsonhuset\n_START_PARAGRAPH_\nBj\xc3\xb8rnsonhuset er et kombinert kulturhus og konferansesenter i Molde. Huset ligger i tilknytning til og deler lobby med Seilet hotell, og ble \xc3\xa5pnet sammen med dette 11. oktober 2002. Bygningen er tegnet av Kjell Kosberg, og grunnsteinen ble lagt av Prinsesse M\xc3\xa4rtha Louise den 5. august 2001._NEWLINE_Salen i Bj\xc3\xb8rnsonhuset har et flyttbart amfi og en fleksibel scene. Selve amfiet har plass til 772 tilskuere, men uten amfi eller med ekstra seter foran, kan det gj\xc3\xb8res plass til enda flere i salen, som ogs\xc3\xa5 kan deles inn i opptil tre mindre lokaler dersom det er behov for det. Fra 2003 erstattet Bj\xc3\xb8rnsonhuset Idrettens hus som scene under Moldejazz._NEWLINE_Byggingen var finansiert som et spleiselag mellom 22 bedrifter i Molde-omr\xc3\xa5det og Molde kommune.'